# The God Yahweh’s Body and Personality in the Israelite Myth

### Background

במוקד הספרות המקראית עומדת מערכת היחסים בין האל ה' [[[לתרגם כאן ולהלן Yahweh]]] לבין עם ישראל. התנ"ך אינו בהכרח טוען שה' הוא האל היחיד שקיים, אך הוא תובע מעם ישראל לעבוד אותו באופן בלעדי. התנ"ך אינו המקור לתביעה זו, אלא הביטוי שלה; התיאור המיתי-היסטורי של תולדות ה' וישראל נועד להעניק פשר לאמונות ולריטואלים שהכירו וקיימו היוצרים, העורכים והקוראים המקוריים של הטקסטים המקראיים. החלק הראשון של התנ"ך – חמשת הספרים הידועים כ-Torah, או Pentateuch – הוא המיתוס המספר כיצד האל הזה והאומה הזאת החלו קושרים את גורלם זה בזה.

כמו אלים אחרים, ה' נתפס בקרב מאמיניו כבעל אישיות וגוף. בדומה לבני אדם, הוא אוהב ושונא, חומל ונוקם, תומך ומקנא. גם בגופו הוא דומה לבני אדם, שעל-פי המסופר נבראו בצלמו, אם כי הגוף האלוהי גם חורג מן הגוף האנושי: בגודלו, באופן הופעתו, וביכולת שלו להיעלם ולהתגלות, לעופף ולהתהלך, להתאחד ולהתפצל. הפרויקט יוקדש לזיקה שבין שני המוקדים הללו באנושיותו של ה': אישיותו וגופו. מה היחס בין התכונות, האינטרסים והרגשות של האל המקראי לבין התגלמותו כגוף במרחב? וכיצד שני הממדים הללו באים לידי ביטוי במערכת היחסים בין ה' לישראל, כפי שהיא מתוארת בתורה?

### יחסים בין-אישיים ונוכחות במרחב

במערכות יחסים מתמשכות כגון קשרים זוגיים או הוריים, קרבה רגשית מתבטאת גם בקרבה פיזית, בעוד שכעס וניכור גורמים לריחוק ולעתים אף להימנעות מיצירת קשר עין. בהקשרים פוליטיים, רק אנשי אמונו הקרובים של הריבון רשאים לראות את פניו ללא תיווך. הקרבה או הריחוק הפיזיים משפיעים מצדם על הממדים האחרים של מערכות היחסים.

גם מערכת היחסים בין ה' לישראל בתורה דינמית ומורכבת. היבטים רגשיים, חברתיים ואף פוליטיים מתבטאים בצורות שונות של קרבה וריחוק פיזיים. כך למשל מסופר כי לאחר חטא פולחני קולקטיבי, ה' מחליט שלא ללכת בקרב בני ישראל מן המדבר אל ארץ כנען אלא לשלוח מלאך שינחה אותם בדרך. ה' קושר החלטה זו באופיו של העם, ובמרומז באופיו שלו: הוא מזהיר כי אם ילך בקרבם הוא עלול לכלות אותם באימפולסיביות. מודעותו של ה' לחוסר השליטה העצמית שלו גורמת לו להתרחק מבני ישראל דווקא בשל דאגתו לשלומם. אולם בני ישראל אינם מסתפקים בהתגלמות במלאך; משה טוען שאהבתו של ה' לעמו צריכה להתבטא בנוכחותו המלאה בקרבם. לבסוף ה' נענה להפצרותיהם, וכאות להיענותו הוא מופיע בפני משה בגופו האנושי. אך בשלב מאוחר יותר בעלילה החשש מתממש: ברגע אחד של זעם בלתי-נשלט, ה' כמעט משמיד את העם כולו.

דוגמה זו ממחישה כיצד מערכת היחסים הבין-אישית של ה' וישראל באה לידי ביטוי בדרכי ההתגלמות שלו במרחב: התגלות באמצעות מלאך אינה רק קונוונציה תיאולוגית אלא ביטוי מסוים של קרבה או ריחוק, הכרוך בשיקולים מוסריים ורגשיים. במחקר שלי אתחקה אחר העליות והמורדות במערכת היחסים בין ה' וישראל בשני הממדים הללו: מצד אחד ההיקף והאופי של הנוכחות הגופנית – בשמים או במקדש, בנוכחות ישירה או באמצעות מלאך, בעמוד אש או בארון הברית – ומן הצד האחר רגשות ויחס בין-אישי, כגון כעס לעומת רחמים, וקנאה לעומת מחויבות לברית. אבחן את הזיקה בין אישיותו של ה' לבין התגלמותו במרחב על פני הרצף הנרטיבי של התורה, שכן הכתובים אינם מתארים את היחסים בין ה' לישראל כמצב סטטי אלא כמצב דינמי, ואף עדין ושביר, הזקוק לתחזוקה מתמדת.

### מטפורה וייצוג

ביטויים רבים המשמשים במקרא לתיאור התגלמותו של ה' במרחב התפרשו מאוחר יותר, ביהדות ובנצרות, באופן מופשט או מטפורי. תפיסות פילוסופיות הגורסות כי האל אינו יכול להתבטא בגוף, אילצו הוגים דתיים להסביר כי ביטויים אלו רומזים למשמעות אחרת, נשגבה יותר כביכול. אסטרטגיה פרשנית דומה ננקטה גם לגבי הביטויים המתארים את רגשותיו, מאווייו ומצוקותיו של ה'. מגמות פרשניות-דתיות אלו אינן נעדרות גם מן המחקר הביקורתי המודרני, הרווי עדיין בהנחות תיאולוגיות. התחקות אחר הטרמינולוגיה המדויקת שהיוצרים המקראיים השתמשו בה, מלמדת שיש לנסות ולקרוא ביטויים מסוג זה באופן מילולי. בפרויקט אבחן באופן מקיף את הסמנטיקה של המונחים המרחביים והגופניים, לצד המונחים הרגשיים והבין-אישיים, המשמשים לתיאורו של ה' במקרא.

עם זאת, גם קריאה מילולית מדי עלולה לחטוא בחוסר רגישות. המיתוסים המתארים את נוכחותו המוחשית של ה' במרחב התייחסו, כבר בעת יצירתם, לעבר הרחוק. היוצרים סיפרו כי בימי קדם ה' התהלך בקרב בני ישראל בגופו האנושי המרהיב ומעורר האימה; אולם בהווה המוכר להם היו רק פסלים, מצבות, מזבח וארון. המיתוס נדרש למלא את הפער הזה בדרכים שונות, כגון בסיפור על התגלות קדומה במקום שבו המקדש ניצב כיום, או בתיאור הנסיבות שבהן נדלקה לראשונה אש אלוהית במזבח או הועלו חוקים על הכתב. גם תפקודם של הנביאים בימי הבית הראשון והשני הובן לעתים קרובות על בסיס התיאור המיתי של ראשית התופעה הנבואית, שלפחות לפי חלק מהכתובים החלה בימי משה.

קריאה רגישה של המיתוס היא אפוא דרך עקיפה אך חיונית להבנת הפולחן והנבואה בדת הישראלית הקדומה. הכמיהה אל המרחב המקודש לצד הרתיעה ממנו, והחובה לבקר בו אל מול ההגבלות החמורות על הכניסה אליו; השימוש בחפצים בעלי משמעות ייצוגית בשעות מצוקה לאומיות ופרטיות, הנתקל לעתים באכזבה בשל חוסר היענותו של ה'; האמצעים השונים להתקשרות עם ה', והספקות שהתעוררו לגבי מהימנותם – משמעותם של כל אלה תתבהר מתוך עיון בנרטיב הקנוני של התקופה המכוננת ביחסי ה' וישראל.

### גישות דתיות שונות

לשאלת הקשר בין אישיותו של האל לבין התגלמותו במרחב על פני רצף נרטיבי, יש יותר מתשובה אחת בתורה. במחקרי אבחין בין רכיבים טקסטואליים שונים ששולבו יחד על ידי עורכי התורה, ואחשוף גישות שונות, ולעתים מנוגדות, באשר ליחסי ה' וישראל. כך למשל באשר לארון המוצב במקדש: כתובים אחדים מספרים שה' התגלה למשה בין שני פסלי זהב שעמדו מעל לציפוי המוזהב של הארון. לפי כתובים אחרים, הארון ייצג את ה' עצמו, וכאשר הוא נע משה היה מכריז: "קומה ה'". גישה שלישית מבהירה שבארון הונחו לוחות הברית שה' העניק למשה, אך הארון כשלעצמו אינו נושא נוכחות אלוהית. מחלוקת זו נוגעת לפרטי העלילה של המיתוס, אך יש לה השלכות כבדות משקל על תפיסת הנוכחות והריטואל.

הפרויקט יכלול אפוא ממד השוואתי, ויבחן גישות מיתיות-תיאולוגיות שונות הכלולות בקנון המקראי עצמו. בנוסף, תערך השוואה בין תיאוריו של ה' בתורה לבין תיאורי אלים אחרים – בתרבויות המזרח הקדום, וגם בתורה עצמה. למשל, האם כאשר משה מזהיר את בני ישראל שהם עלולים לעבוד "אלוהים מעשי ידי אדם, עץ ואבן, אשר לא יראון ולא ישמעון ולא יאכלון ולא יריחון" – פירוש הדבר שה' כן רואה, שומע, אוכל ומריח?

### Conclusion

המחקר שלי יבחן את הקשר שבין התגלמותו של האל המקראי במרחב לבין אישיותו כפי שאלה באים לידי ביטוי במערכת היחסים שלו עם בני ישראל, על פני הרצף הנרטיבי של התורה. אעשה זאת מתוך הבחנה בין השכבות הספרותיות השונות שהספרות המקראית מורכבת מהם, ובהשוואה לתרבויות שסבבו את המקרא. בנוסף לתרומה לחקר דת ישראל הקדומה והספרות המקראית, מחקר זה יתרום להבנה רחבה יותר של תפיסות דתיות שונות, של מטפורות וייצוג בשפה הדתית, ושל תפקידו של המיתוס בהענקת משמעות לריטואל.

מלבד חקר המקרא ומחשבת ישראל, שהתמחיתי בהם עד כה, אקדיש מאמץ להרחיב את היכרותי עם תחומי מדע הדתות והאנתרופולוגיה של הדת, שיאפשרו לי להעמיק בהבנת הקשרים בין מיתוס לריטואל, ועם תיאוריות בלשניות, שאוכל ליישם בדיון על קריאה מילולית לעומת קריאה מטפורית. אלמד גם שפות עתיקות נוספות במטרה להשיג היכרות אינטימית עם מגוון טקסטים בני התקופה. הסביבה האינטלקטואלית העשירה של The Martin Buber Society of Fellows היא הבית האידיאלי עבור הפרויקט, ואני מקווה שאזכה להזדמנות יקרה זו.